У старшай групе дашкольнікі пачынаюць асвойваць камп’ютарную праграму LEGO Digital Designer, якая ўяўляе сабой віртуальны канструктар, з дапамогай якога можна збіраць разнастайныя 3D мадэлі. Для такой работы неабходны камп’ютар стандартнай камплектацыі, калонкі, мікрафон, выхад у інтэрнэт, праграмнае забеспячэнне (LEGO Digital Designer, Smart Notebook, Microsoft Office Power Point). Як і ў рэальным канструктары, у віртуальным прысутнічае вялікая колькасць разнастайных дэталей, колер якіх можна мяняць. Ацэнку гатовым віртуальным мадэлям можна даць пры дапамозе рэжыму папярэдняга прагляду. Сярод важных плюсоў названага канструктара — магчымасць выкарыстання неабмежаванай колькасці дэталей, у тым ліку і спецыялізаваных: рэек, колаў, лопасцей верталётаў і г.д. Праграма адкрывае доступ да ўсіх існуючых на гэты момант відаў дэталей LEGO. Яе інтэрфейс вельмі просты і зручны, таму нават самаму маленькаму дзіцяці нескладана працаваць з віртуальным канструктарам.